**Veeseaduse muutmise seaduse eelnõu**

**seletuskiri**

# 1. Sissejuhatus

## **1.1. Sisukokkuvõte**

Eelnõukohase seadusega muudetakse veeseadust. Seadusest jäetakse välja vedelsõnniku laotamisplaani esitamise kohustus ja veekaitsevööndis karjatamise teatise esitamise kohustus. Eelnimetatud dokumentides sisalduvad andmed esitatakse ka põlluraamatus, seega puudub vajadus andmete dubleeriva esitamise järele. Samuti täpsustakse eelnõukohases seadusega veekogu definitsiooni, kuna kehtiv sõnastus on võimaldanud seadust ebaühtlaselt rakendada. Veekogu mõistega on seotud ka jahiseaduse ja kalapüügiseaduse rakendamine ning veekogusse saasteainete juhtimise regulatsioon.

Ühe muudatusena korrastatakse nitraaditundliku ala määramisega seotud sätteid. Samuti sätestatakse tegevuspiirangud nitraaditundlikul alal, kuna põhiseaduse kohaselt peavad tegevuspiirangud olema kehtestatud seadusega. Täpsustatakse nitraaditundlikul alal asuvate veekaitseobjektidega seotud terminoloogiat, et tagada nitraaditundliku ala piirangute parem õigusselgus.

## **1.2. Eelnõu ettevalmistaja**

Seaduseelnõu valmistasid ette ja seletuskirja koostasid Keskkonnaministeeriumi veeosakonna peaspetsialist Hendrik Põldoja (626 2861, hendrik.poldoja@envir.ee) ning sama osakonna nõunikud Ann Riisenberg (626 2828, ann.riisenberg@envir.ee) ja Raili Kärmas (626 2858, raili.karmas@envir.ee). Keeletoimetaja oli õigusosakonna peaspetsialist Aili Sandre (626 2953, aili.sandre@envir.ee) ja õigusekspertiisi tegi õigusosakonna nõunik Elina Lehestik (626 2904, elina.lehestik@envir.ee).

**1.3. Märkused**

Eelnõu ei ole otseselt seotud Euroopa Liidu õiguse rakendamisega ega ka Vabariigi Valitsuse tegevusprogrammiga. Eelnõu ei ole seotud muude menetluses olevate eelnõudega. Seaduse vastuvõtmiseks on vajalik Riigikogu poolthäälte enamus.

Eelnõukohase seadusega muudetakse veeseaduse 01.01.2021 (RT I, 10.12.2020, 36) jõustunud redaktsiooni.

# 2. Seaduse eesmärk

Eelnõukohase seadusega tehtavate muudatuste eesmärk on vähendada bürokraatiat ja riigiasutuste töökoormust, samuti ühtlustada veekogu mõiste rakendamispraktikat ning muuta selgemaks nitraaditundlikul alal sätestatud piirangud.

Kehtiva seaduse kohaselt peavad põllumajandusettevõtjad esitama kaks korda andmeid sõnniku laotamise ja loomade veekaitsevööndis karjatamise kohta. Eelnõukohase seadusega jäetakse veeseadusest välja dubleerivate andmete esitamise kohustus.

Kehtivas seaduses sätestatud veekogu termini definitsioon on põhjustanud seadusest erinevaid arusaamasid ning seeläbi seaduse ebaühtlast rakendamist. Veekogu terminiga seonduvad nii loakohustus kui ka mitmesugused tegevuspiirangud. Eelnõukohase seadusega täpsustatakse veekogu terminit. Selle eesmärk on tekitada mõistest senisest ühtlasem arusaamine ning seeläbi tagada seaduse ühetaoline rakendamine.

Kehtivas veeseaduses on nitraaditundliku ala tegevuspiirangud sõnastatud ebaselgelt, mis võib kaasa tuua olukorra, kus piiranguid ei järgita ja seetõttu on ohustatud põhjavesi. Täpsed tegevuspiirangud loovad parema õigusselguse põllumajandusettevõtjatele, kellele muutub arusaadavamaks, kus täpselt tohib loomi karjatada ja kus mitte, et mitte ohustada veekogude kvaliteeti.

Seaduseelnõu väljatöötamiskavatsust ei ole koostatud, sest eelnõukohase seaduse rakendamisega ei kaasne olulist õiguslikku muudatust ega muud olulist mõju (HÕNTE § 1 lg 2 p 5).

**3. Eelnõu sisu ja võrdlev analüüs**

**Punktiga 1** muudetakse veeseaduse § 3 lõikes 1 esitatud veekogu mõiste sisu. Termini „veekogu“ kasutamisega on praktikas jätkuvalt probleeme. Veekogu määratlemine veeseaduses on oluline, sest sellega määratakse, millistel juhtudel kehtivad veekogu kasutamise nõuded, sh veeloa või registreeringu nõue, ja keskkonnakaitsemeetmed. Veekogu mõistest sõltub ka see, millistele veekogudele rakenduvad veekaitsevööndi nõuded. Eesti topograafia andmekogus (ETAK) on palju veekoguga sarnaseid veeobjekte, millele ei ole otstarbekas keskkonnakaitsest lähtuvalt kohaldada veekogudele kehtestatud nõudeid, kuna sellega kaasneb isikutele ebaproportsionaalne halduskoormus ja liigne bürokraatia. Samas ei tohi ka veekogu terminiga hõlmamata veega täitnud süvendite korral eirata peamisi keskkonnakaitse meetmeid, sh ei tohi sellised veeobjektid negatiivselt mõjutada suuremaid veekogusid ega põhjavett. Veekogu tüüpide avatud loetelu on täpsustatud. Avatud loetellu on lisatud paadikanal ja märgitud, et veekogu osa on ka vooluveekogul asuv paisjärv. Õigusselguse huvides märgitakse tehisjärv ka loetelus järve termini osana.

Aja jooksul on avalike veekogude kallastele rajatud palju paadikanaleid. Ruumiandmete seaduse alusel loeti need paadikanalid veekogu osaks. See tekitas omakorda olukorra, et need paadikanalid ei saanud kuuluda enam kinnisasja koosseisu, kuna avalikud veekogud ei ole tsiviilkäibes. Olukord lahendati 01.10.2019 jõustunud veeseadusega, mille järgi ei loetud paadikanalit veekogu osaks. Paadikanali veekogu mõiste alt väljajätmine tekitas aga probleemi kalapüügiseaduse ja jahiseaduse nõuete rakendamisel paadikanalil, kuna seda ei loetud enam veekoguks. Eelnimetatud nõuded on otseselt seotud veekogu mõistega ja ei ole otstarbekas seda reeglistikku muuta. Seepärast on paadikanal toodud välja eraldi veekogu tüübina. Avaliku veekoguga ühendatud paadikanal on edaspidi iseseisev veekogu, mis ei muutu avaliku veekogu osaks ja mis seega jääb kinnisasja osaks.

Paragrahvi 3 lõike 4 punktist 7 jäetakse välja sõna „paadikanal“ eelnimetatud põhjustel. Paadikanal on veekogu, millele kohalduvad keskkonnakaitse nõuded, kuid ei kohaldu veekaitsevööndi nõue.

Välja on jäetud lause, mille järgi maaparandussüsteemi eesvool on maaparanduseseaduse (MaaParS) tähenduses veekogu. Seda ei ole vaja veeseaduses eraldi ära märkida, sest MaaParS § 4 lõike 4 punkt 1 sätestab, et avatud eesvool on vooluveekogu, nagu jõgi, oja, kanal või kraav, sealhulgas peakraav.

**Punktiga 2** tunnistatakse kehtetuks VeeS § 3 lõiked 2 ja 3. Kehtiva VeeS § 3 lõike 2 järgi peetakse veekoguks kanalit, mille kaudu juhitakse vett joogiveehaardesse või mille valgala pindala on kümme ruutkilomeetrit ja rohkem. Siiski on vaja ka väiksemate valgaladega kanalitele rakendada veeseaduse nõudeid. Kanal on veekogu mõiste loetelus (lõige 1) nimetatud. Kehtiva VeeS § 3 lõike 3 järgi peetakse veekoguks ka tehisjärve veepeegli pindalaga üks hektar ja rohkem. See määratlus viiakse VeeS § 3 lõike 4 punkti 7, kuna sisu poolest kuulub säte lõike 4 juurde (kohandatud sõnastuses).

**Punktiga 3** muudetakse VeeS § 3 lõike 4 sõnastust. Selles lõikes sätestatakse, milliseid objekte ei peeta veekoguks. Veekogu mõiste koosseisu ei arvata VeeS § 3 lõikes 4 nimetatud rajatisi.

Veejuhtmed, mille kaudu juhitakse heit-, sademe- ning kaevandus-, karjääri- ja turbatootmisala vett veekogusse, ei ole veekogud. Punkti 2 on lisatud täiendus, et veekoguks ei peeta maaparandussüsteemi osaks olevat kuivenduskraavi, mille kaudu juhitakse vett eesvoolu. Lõikesse 4 on lisatud uus punkt 6, mille järgi ei loeta veekoguks kaevandus- ja karjäärivee ning turbatootmisala settebasseini. Kehtiva redaktsiooni punkti 6 tekst on tõstetud punkti 7 ja sõnastatud uuesti. Kehtiva seaduse tekst „maavara või maa-ainese kaevandamise tõttu tekkinud tehisveekogu veepeegli pindalaga alla ühe hektari“ asendatakse sarnase üldisema tekstiga „väljavooluta tehisjärve veepeegli pindalaga alla ühe hektari“. Kehtiv punkt 7 on uues sõnastuses punkt 8. Selles lõikes sätestatud juhtumite loetelu on jäetud lahtiseks.

**Punktiga 4** muudetakse VeeS § 36 lõike 1 punkti 1. Punktis täpsustatakse kaitset vajava alana nitraaditundlik ala ja selle koosseisu jäävad kaitsmata põhjaveega pae- ja karstialad pinnakatte paksusega kuni kaks meetrit ning kaitset vajavad olulised allika- ja karstialad. Põhjalikum selgitus on esitatud järgmises punktis.

**Punktiga 5** muudetakse VeeS § 37 lõiget 2. Korrigeeritakse volitusnormi sõnastust ja muudetakse määruse andjat. Mõistlik on, et nitraaditundliku ala ning selle ala piires asuvad kaitsmata põhjaveega pae- ja karstialad pinnakatte paksusega kuni kaks meetrit (kaitsmata põhjaveega alad) ning oluliste allika- ja karstialade nimekirja kehtestab Vabariigi Valituse asemel valdkonna eest vastutav minister, kelleks on keskkonnaminister. Neil nimekirjadel ei ole puutumust teiste ministeeriumide pädevusvaldkondadega. Määruse kavand on lisatud seletuskirjale.

Määrusega kehtestatakse olulised allika- ja karstialad ehk alad, mille ruumiline väljund on polügoon.[[1]](#footnote-2) Kehtiva õiguse järgi on kehtestatud „olulised allikad ja karstilehtrid“, kuid nende ruumiline väljund on punkt. Näiteks Esna pargi allikad on allika-ala nimetus, millele vastab keskkonnaregistris olulise ala polügoon. Samamoodi hõlmab termin „karstiala“ nii karstioru, karstijärvikud kui ka loetelus oleva luha. Karstijärvik on karstialal asuv ajutine veekogu. Seega on karstijärvik karstiala erijuht ning selles kontekstis piisab, kui lõikes nimetada ainult karstiala. Lisaks jäävad mõnedele neist olulistest aladest nii karstivormid kui ka allikad, näiteks Lüsingu allika- ja karstiala.

Kehtivas volitusnormis olev termin „karst“ ei tähenda ühte pinnavormi. Nii ökoloogialeksikoni kui ka EnDici (https://mot.kielikone.fi/) järgi on karst karstiprotsesside tulemusena tekkinud vormide ühine nimetaja. Seega oleks kõige õigem konkreetsete maastikus eristatavate pinnavormide korral rääkida karstivormidest, nagu seda teeb ökoloogialeksikon ja   
Eesti Entsüklopeedia.

**Punktiga 6** täiendatakse VeeS § 43 lõikega 5, mille kohaselt veemajanduskava kinnitab valdkonna eest vastutav minister käskkirjaga. Kodifitseeritud veeseaduse eelnõu koostamisel jäi see välja. Valdkonna eest vastutavaks ministriks on keskkonnaminister. Veemajanduskava viiakse ellu riigieelarve seaduse § 19 lõikes 5 nimetatud programmide järgi.

**Punktiga 7** lisatakse VeeS § 46 volitusnorm meetmeprogrammi kehtestamiseks. Kodifitseeritud veeseaduse eelnõu koostamisel jäi see välja. Valdkonna eest vastutavaks ministriks on keskkonnaminister.

**Punktidega 8 ja 9** muudetakse VeeS § 72 lõiget 7 ja paragrahvi täiendatakse uue lõikega 10. Veeseaduse § 72 lõike 7 kohase määruse delegatsiooninormist jäetakse välja sõnad „ja selle saavutamise keskkonnaalased sihid“. Mereala keskkonnaalaseid sihte, nende seadmise üldpõhimõtteid ja menetlust kirjeldatakse veeseaduse § 72 lõike 6 kohases keskkonnaministri määruses nr 46 (https://www.riigiteataja.ee/akt/129092020011). Kuna konkreetsete sihtide seadmine mereala hea seisundi saavutamiseks ja inimtegevuse piiramiseks sõltub mereala seisundi hinnangutest, siis on ka sihid merestrateegia raamdirektiivi kohaselt ajas regulaarselt muutuvad. Sihte uuendatakse koos mereala seisundi hindamisega iga kuue aasta tagant selle põhjal, kuidas on muutunud mereala seisundit mõjutavad inimtegevused ja keskkonnaseisund.

Merestrateegia raamdirektiivi artikli 10 lõike 1 kohaselt peavad mereala keskkonnaalased sihid ja nende saavutamise hindamiseks vajalikud indikaatorid kehtestama liikmesriigid. Konkreetsed mereala keskkonnalased sihid ja nendega seotud indikaatorid sihtide saavutamise jälgimiseks tuleks kehtiva veeseaduse kohaselt kehtestada valdkonna eest vastutava ministri määrusega. Kuni 01.10.2019 kehtinud veeseaduse kohaselt kehtestas eelnimetatud sihid ja indikaatorid valdkonna eest vastutav minister haldusaktiga ning seetõttu on ka praegu kehtivad sihid kehtestatud keskkonnaministri käskkirjaga.

Mereala keskkonnalaste sihtide ja nendega seotud indikaatorite kehtestamisega ei panda kohustusi eraisikutele, vaid sihtide ja nende indikaatorite abil jälgib Keskkonnaministeerium kui merestrateegia pädev asutus merestrateegia edukust ja meetmete piisavust hea keskkonnaseisundi poole liikumisel. Seega on tegemist riigi täpsemate tegevuseesmärkidega, et saavutada mereala hea keskkonnaseisund, milleni soovitakse jõuda meetmete rakendamisega. Eelnimetatud sihid ja nende saavutamise indikaatorid on aluseks meetmete väljatöötamisele ja merestrateegia meetmekavale, mis kehtestatakse samuti ministri käskkirjaga (VeeS § 72 lg 9). Arvestades eeltoodut, on põhjendatud mereala keskkonnalaste sihtide ja indikaatorite kehtestamine valdkonna eest vastutava ministri käskkirjaga. Kuna veeseaduse kohaselt kehtestatakse merestrateegia osad, sh eelnimetatud sihid ja indikaatorid, avatud menetlusega, on tagatud kõigi sihtide seadmisega seotud puudutatud osaliste kaasamine ka juhul, kui sihid kehtestataks ministri käskkirjaga.

**Punktiga 10** muudetakse VeeS § 104 lõike 5 sõnastust. Nõukogu 21. mai 1991   
direktiivi 91/271/EMÜ asulareovee puhastamise kohta artikkel 3 sätestab liikmesriikidele nõuded asulareovee kogumissüsteemide kohta. Artikli 3 punkti 1 kohaselt nähakse direktiiviga ette erand, et kui kogumissüsteemi rajamine on põhjendamatu, kuna sellest ei oleks keskkonnale tulu või see oleks liiga kulukas, võib asulareovee kokkukogumiseks kasutada individuaalseid või muid asjakohaseid süsteeme, mis tagavad keskkonnale sama kaitstuse taseme.

Riigikohtu halduskolleegium leidis (7. mai 2020. a otsuse nr 3-17-2637 punkt 18), et vaidluses ei ole vaja vastata küsimusele, kas asulareovee puhastamise direktiiv võimaldaks jätta ühiskanalisatsiooni rajamata pelgalt rahanappusele viidates. Liikmesriigil pole keelatud võtta asulareovee puhastamise direktiivist tulenevaid keskkonnakaitsekohustusi üle miinimumist rangemalt (praegu Euroopa Liidu toimimise lepingu art 193). VeeS enne 01.10.2019 kehtinud redaktsiooni § 241 lõige 5 ning praegu kehtiva VeeS § 104 lõige 5 näevad erandi tegemise alusena ette üksnes kulude põhjendamatuse. Kohalik omavalitsus võib ühiskanalisatsiooni kavandamisel arvestada enda rahalisi võimalusi, kuid mitte esmase ja määravana, vaid üksnes seda kriteeriumi keskkonnaaspektiga kõrvutades.

Eelnevale tuginedes leidis Riigikohus, et veeseaduses on ühiskanalisatsiooni rajamise kohustus võetud asulareovee puhastamise direktiivist üle miinimumist rangemalt, mis ei ole olnud seadusandja eesmärgiks.

Sellest tulenevalt muudame VeeS § 104 lõike 5 sõnastust selliselt, et asulareovee kokkukogumise nõue oleks samatähenduslik direktiivis tooduga. Muudatuse kohaselt võib reoveekogumisalal reostuskoormusega üle 2000 ie kasutada ka lekkekindlaid kogumismahuteid, kuid nende kasutamise korral peab olema keskkond kaitstud samaväärselt ühiskanalisatsiooni kasutamisega. Selleks tuleb lekkekindlate kogumismahutite kasutamise korral kohaliku omavalitsuse üksusel välja töötada kontrollitav ja süsteemne reovee kogumismahutite teenindamise lahendus, mis tagaks selle, et omavalitsusel on ülevaade teenuse osutamise mahtudest, kohtadest ning kokkukogutud reovee puhastamisest.

**Punktiga 11** lisatakse VeeS § 107 volitusnorm üleujutusega seotud riskide maandamiskava kehtestamiseks. Kodifitseeritud veeseaduse eelnõu koostamisel jäi see välja. Valdkonna eest vastutav minister on keskkonnaminister.

**Punktiga 12** korrigeeritakse VeeS § 118 lõike 2 punktide 2 ja 3 sõnastust. Kehtiva sõnastuse järgi on praktikas valesti aru saadud veekogude veekaitsevööndi ulatusest. On esinenud juhtumeid, kus maaparandussüsteemi eesvoolu ääres, mis on ühtlasi ka oja ja mille valgala jääb küll alla 10 km2, on rakendatud kümnemeetrise veekaitsevööndi asemel ühemeetrise ulatusega veekaitsevööndit. VeeS § 123 sätestab, et kui vee kaitseks on kehtestatud kaks või enam tegevuspiirangut, kohaldatakse neist rangeimat. Selle sätte järgi tuleb rakendada ojale määratud veekaitsevööndit. Vaidluste vältimiseks on selles küsimuses vajalik parem õigusselgus seaduse tasandil. Seepärast on VeeS § 118 lõike 2 punktide 2 ja 3 sõnastust muudetud selgemini arusaadavaks. Maaparandussüsteemide avatud eesvooludeks olevatel kraavidel valgalaga alla kümne ruutkilomeetri on veekaitsevöönd ainult eesvooluks märgitud lõigu ulatuses. Sellistel kraavidel määratakse valgala tervikuna kogu kraavi ulatuses.

**Punktiga 13** korrigeeritakse VeeS § 127 lõigete 1 ja 2 sõnastust, et heitvee ja saasteainete pinnasesse juhtimise piirangud oleksid selgemini mõistetavad. Kuna joogivee salvkaevule kehtib hooldusala, ei ole joogivee salvkaevu enam lõikes 1 eraldi esile tõstetud. Küll aga on sätet täiendatud selliselt, et oleks paremini mõistetav, millisel juhul kohalduvad keskkonnaministri 31.07.2019 määruses nr 31 „Kanalisatsiooniehitise planeerimise, ehitamise ja kasutamise nõuded ning kanalisatsiooniehitise kuja täpsustatud ulatus“ sätestatud salvkaevu ja omapuhasti vahelised kaugused ning millal tuleb rakendada VeeS § 127 lõigetes 1 ja 2 sätestatut. Kui salvkaevu vett ei kasutata joogiveena, tuleb lähtuda omapuhastiks oleva imbsüsteemi ja salvkaevu vahelise kauguse määramisel keskkonnaministri 31.07.2019 määrusest nr 31. Praktikas on esinenud probleeme kuja ulatuse määramisel eeltoodud juhtudel ning õigusselguse huvides viidatakse kuja määramise alustele omapuhasti ja joogiveeks mittekasutatava salvkaevu korral. Viidatavas määruses ei ole see juhtum reguleeritud piisava täpsusega.

VeeS § 127 lõikest 2 jäetakse välja nõue, et heitvee veekogusse juhtimine ei ole lubatud kuni 50 meetrit väljaspool sanitaarkaitseala ja hooldusala. Selle nõude täitmine on praktikas osutunud keeruliseks. Väikeste kinnistute puhul on heitvee veekogusse juhtimine olnud tihtipeale ainus võimalus omapuhastit paigaldada, mistõttu heitvee veekogusse juhtimist kasutavad tihtipeale just kinnistud, mille puhul väikeste mõõtmete tõttu 50 m nõuet ei ole võimalik tagada.

**Punktiga 14** muudetakse VeeS § 128 lõikes 7 olevat delegatsiooninormi. Delegatsiooninormi sõnastusse on lisatud nõuded reovee puhastamise ja heitvee saasteainete ja -näitajate sisalduse piirväärtuste kohta.

Reovee puhastamise efektiivsust hinnatakse heitvee saasteainete sisalduse ja saastenäitajate alusel. Seega reovee puhastamine on üks osa toimingutest, mille kaudu hinnatakse heitveele kehtestatud nõuete täitmist ning seetõttu võib reovee puhastamist käsitleda heitvee suublasse juhtimise nõuete hindamise kõige esimese etapina. Kuna aga veeseadus defineerib eraldi nii reovee kui ka heitvee, on selguse huvides lisatud volitusnormi eraldi ka reovee puhastamine. Lisaks on volitusnormi täiendatud sõnaga „saastenäitajad“, kuna heitvett iseloomustavad ka sellised näitajad, mis ei ole saasteained, kuid mis oma omaduste tõttu võivad negatiivselt mõjutada suublaks olevat veekogu. Seetõttu vajavad saasteainete kõrval ka saastenäitajad heitvee nõuetena reguleerimist. Sellisteks saastenäitajateks on näiteks temperatuur ja pH. Liiga kõrge heitvee temperatuur mõjutab otseselt suublaks oleva veekogu hapnikusisaldust, mistõttu võib liiga kõrge heitvee temperatuur mõjuda pärssivalt kalade ja muude elusorganismide elutegevusele. Samamoodi on liiga happeline või aluseline keskkond ohtlik suublaks oleva veekogu ökosüsteemile.

# Keskkonnaministri 08.11.2019 määruse nr 61 „Nõuded reovee puhastamise ning heit-, sademe‑, kaevandus-, karjääri- ja jahutusvee suublasse juhtimise kohta, nõuetele vastavuse hindamise meetmed ning saasteainesisalduse piirväärtused“ muutmist ei vaja, kuna reovee puhastamise nõuded ja saastenäitajate piirväärtused on selles juba kehtestatud. Delegatsiooninormi sõnastus viiakse määruse sisuga senisest täpsemalt kooskõlla.

**Punktiga 15** asendatakse VeeS § 134 lõikes 3 sõna „joogiveesalvkaevu“ sõnadega „joogivee otstarbeks mittekasutatava salvkaevu“, kuna joogivee otstarbeks kasutatava salvkaevu korral kohaldub VeeS § 127 lõikes 1 sätestatud üldreegel. Joogiveesalvkaevu korral võib heitvett ja saasteaineid immutada pinnasesse salvkaevu hooldusala välispiirile mitte lähemal kui 50 m. Kui salvkaevu ei kasutata joogivee otstarbeks, sõltub salvkaevu ja omapuhastiks oleva imbsüsteemi vaheline kaugus pinnasest ja selle omadustest ning see on reguleeritud keskkonnaministri 31.07.2019 määrusega nr 31.

**Punktiga 16** täiendatakse VeeS § 154 lõikega 41. Uue lõikega täpsustakse ettevõtte omaseire puurkaevu/puuraugu, mis ei kuulu keskkonnaseirejaamade nimistusse, hooldusala ulatust. Praktikas on tekkinud küsimus, kas ettevõtte seirekaevudel/seirepuuraukudel, mis ei kuulu riikliku keskkonnaseirejaamade nimistusse, hooldusala on 5 või 10 meetrit. Kuna riiklikku keskkonnaseirejaamade nimistusse kuuluva põhjaveeseire salvkaevu, puurkaevu ja puuraugu hooldusala on viis meetrit, siis on mõistlik rakendada samasugust hooldusala ulatust ka ettevõtte omaseire puurkaevule või puuraugule. Viiemeetrine hooldusala rakendub juhul, kui kaevu kasutatakse ainult seire eesmärgil ja sealt ei ole kavas tulevikus hakata vett võtma muul eesmärgil.

**Punktiga 17** muudetakse VeeS § 158 lõike 2 sõnastust.

Karstijärvikute tüübina väljatoomine võimaldab vältida vajadust karstijärviku põhjas kümnete lehtrite ükshaaval kaardistamist ning neile piiranguvööndite loomist. Kui karstijärvik on vett täis ning see ujutab üle maa-ala, mida väetatakse ja/või seal kasutatakse taimekaitsevahendeid, siis järve tühjaksvoolamisel kanduvad toitained ja võimalikud taimekaitsevahendite jäägid põhjavette sõltumata sellest, kas väetamis- ja taimekaitsetöid on tehtud järviku põhjas oleva lehtri piiranguvööndist kaugemal. Seega põhjavee saastumise vältimiseks tuleks rakendada järvikute korral piirangud kogu üleujutatavale alale ja 50 m ulatuses karstijärviku kõrgeima veetaseme piirist.

Karstijärvikut karstivormiks nimetada ei ole korrektne, kuna tegemist on karstialal asuva ajutise veekoguga, mille piires on karstivorme (lehtreid, lõhesid jne), kuid mis ise ei ole karstiprotsesside tulemusel moodustunud pinnavorm. Karstijärvikut võib defineerida kui ajutist seisuveekogu, mis kujuneb karstilise tekke, toite ja/või äravooluga aluspõhjalisse nõkku. Karstijärvik on erialakirjanduses levinud ja valdkonna spetsialistidele arusaadav üldkasutatav termin. Näiteks on terminit kasutatud Tallinna Ülikooli Ökoloogia keskuse 2019. aastal koostatud aruandes „Põhjaveekogumite seosed maismaaökosüsteemide ja pinnaveekogudega, hüdrogeoloogilised mudelid ning seirevõrgu kujundamine“ (https://www.envir.ee/sites/default/files/pohjaveest\_soltuvate\_okosusteemide\_kontsept\_mudelid\_lopparuanne.pdf).

**Punktiga 18** tunnistatakse VeeS § 161 lõige 3 kehtetuks ja **punktiga 19** lisatakse uuesti VeeS § 161 lõige 3. Punktiga 18 tunnistatakse VeeS § 161 lõige 3 kehtetuks ja taaskehtestatakse uuesti   
lõikes 3, arvestades Maaeluministeeriumi ettepanekuga kehtestada lõikes 3 nimetatud nõue 2023. aasta 1. jaanuaril. Maaeluministeerium vajab rohkem aega VeeS § 161 lõike 4 alamakti väljatöötamiseks seoses aeganõudvate analüüsidega. Normitehniliselt ei ole muud võimalust, kui sätte kehtetuks tunnistamine ja uuesti kehtestamine, sest säte on jõustunud 01.01.2021, aga kõnesoleva eelnõu menetlus alles käib.

**Punktidega 20 ja 21** muudetakse VeeS § 162. Paragrahvist jäetakse välja sätted, mille järgi vedelsõnniku laotamine koguses, mis vastab 400 või enamale loomühikule, on lubatud ainult Keskkonnaameti heaks kiidetud vedelsõnniku laotamise plaani alusel. Põllumajandustootja peab sõnniku laotamisel järgima veeseadusega reguleeritud sõnniku laotamise nõudeid ning kandma põlluraamatusse andmed tehtud tööde ja väetise, sealhulgas kasutatud tahe- ja vedelsõnniku koguste kohta. Kuna sõnnikulaotusplaani kantavad andmed ei kajasta kindlalt elluviidavaid tegevusi ja kõik andmed sõnniku tegeliku kasutamise kohta on kohustuslik kanda põlluraamatusse, siis ei ole mõistlik nõuda eraldi informatiivse dokumendi esitamist Keskkonnaametile.

**Punktiga 22** asendatakse VeeS § 165 lõikes 5 sõna „karstilehtrist“ sõnadega „karstivormist ja ‑järvikust“. Selgitus on seletuskirja terminit selgitavas osas.

**Punktiga 23** muudetakse VeeS § 168 lõikeid 3 ja 4. Lõike 3 muudatus tuleneb eelnõu punktis 4 tehtavast muudatusest. Lõiget 3 täiendatakse piirangutega, mis kehtisid Vabariigi Valitsuse 21.01.2003 määruses nr 17 „Pandivere ja Adavere-Põltsamaa nitraaditundliku ala kaitse-eeskiri“ kuni 1. oktoobrini 2019, kuid veeseaduse kodifitseerimise käigus jäid ekslikult seadusest välja. Need olid järgmised: maa kasutuse sihtotstarbe muutmine; loodusliku rohumaa, metsa või soo ülesharimine; vee kvaliteeti ohustava ehitise rajamine; maavara või maa-ainese kaevandamine; heitvee pinnasesse juhtimine; metsa lageraie; kuivendussüsteemi ehitamine; kalmistu või matmiskoha rajamine. Neid piiranguid ei olnud võimalik kehtestada Vabariigi Valitsuse 06.12.2019 määruses nr 100 „Nitraaditundliku ala määramine ja põllumajandusliku tegevuse piirangud nitraaditundlikul alal“, kuna põhiseaduse kohaselt peavad piirangud olema kehtestatud seadusega. Veeseaduse muutmisega tekkis võimalus sätestada eelnimetatud piirangud seaduses. Uusi piiranguid seadusega ei kehtestata.

Täpsustatakse, et piirangud kehtivad nii oluliste allikate ja karstivormide ning karstijärvikute sees kui ka välispiirist 50 m ulatuses. Kehtiva seaduse eesmärk on samuti keelata loetelus nimetatud tegevusi kaitstava objekti sees, kuid sõnastusest see ei selgu.

Lõike 4 järgi kehtestab mineraalväetisega antava lämmastiku koguse, loomapidamise ja reoveesette kasutamise piirangute ulatuse määrusega valdkonna eest vastutav minister, kes on keskkonnaminister. Piirangute ulatuse kehtestamine on viidud ministri tasemele, kuna Vabariigi Valitsuse tase ei ole vajalik, arvestades piirangute valdkondlikku iseloomu ja seaduses sätestatud kindlaid piire (VeeS § 168 lg 1).

**Punktiga 24** asendatakse VeeS § 168 lõikes 7 sõnad „allikate ja karstilehtrite“ sõnadega „allika- ja karstialade ning neil asuvate allikate, karstivormide, karstijärvikute“. Terminite asendamine tuleneb eelnõukohase seaduse punktis 17 sätestatud muudatusest ja on selgitatud selle punkti juures.

**Punktiga 25** täiendatakse VeeS § 169 lõikega 51 karjatamisnõuete erisustega poollooduslikel kooslustel või muudel sarnastel elupaiga tüüpidel. Kui muu veekogu kui mere ääres peab piki veekogu kallast olema igale loomühikule tagatud vähemalt viis meetrit kaldariba, siis võib hoiualadel kaitsekorralduskavaga või teistel kaitstavatel loodusobjektidel kaitse-eeskirjaga sätestada teistsuguse karjatamisrežiimi. Hoiualade iseärasuste tõttu ei ole seal alati võimalik tagada iga loomühiku kohta viiemeetrist kaldariba.

Looduskaitseseaduses on sätestatud (§ 17 lg 1), et kaitstava loodusobjekti poollooduslike koosluste esinemisalade ilme ja liigikoosseis tuleb tagada mitmesuguse tegevusega – niitmine, loomade karjatamine, puu- ja põõsarinde kujundamine ja harvendamine või raadamine, mille ulatus määratakse hoiualadel kaitsekorralduskavaga, teistel kaitstavatel loodusobjektidel kaitse-eeskirjaga. Kuna nimetatud aladel on karjatamine reguleeritud kaitsekorralduskava või kaitse-eeskirjaga, siis ei ole mõistlik nendel aladel karjatamisele kohaldada veeseaduse karjatamise nõudeid.

Selline sõnastus tagab nii veekaitse kui ka poollooduslike koosluste või muudel sarnaste elupaigatüüpide hooldamise nõuete täitmise, sest Keskkonnaamet peab lahendama olukorra kaitse-eeskirjas või kaitsekorralduskavas juhtumi põhjal, arvestades konkreetse veekogu kalda eripära ning muid asjaolusid. Juhtumipõhine lähenemine võimaldab karjatamist poollooduslikel kooslustel reguleerida võimalikult paindlikult.

**Punktiga 26** tunnistatakse kehtetuks VeeS § 169 lõiked 6–10. VeeS § 169 lõige 6 sätestab, et kui karja suurus on kümme loomühikut või enam, on karjatamist kavandav isik kohustatud üks kord vegetatsiooniperioodi jooksul teavitama Keskkonnaametit kavandatavast tegevusest, esitades Keskkonnaametile teatise infosüsteemi kaudu vähemalt 14 päeva enne karjatamise alustamist. Kuni 2016. aasta juulini oli karjatamine veekogude veekaitsevööndis üldjuhul keelatud. Kuid karjakasvatajad soovisid võimaldada loomadele ligipääsu veekogudele ja tookord kehtestati veeseaduses karjatamise nõuded veekaitsevööndis. Ettevaatusabinõuna kehtestati säte, et veekaitsevööndis karjatamiseks peavad loomapidajad esitama karjatamise teatise, et Keskkonnaametil oleks enne karjatamise alustamist võimalik kontrollida selle sobivust veekaitsevööndi konkreetses piirkonnas. Karjataja peab loomade karjatamisel veekaitsevööndis lähtuma veeseaduse karjatamise nõuetest. Näiteks ei tohi karjatamine põhjustada kaldaerosiooni ega veekogu risustamist ja vee-elustiku kahjustamist. Samuti peab karjataja loomade karjatamise korral kandma põlluraamatusse andmed karjatamisperioodi, karjatatud loomade liigi ja arvu, karjamaa asukoha, pärast loomade karjatamist maale jäävas sõnnikus sisalduva lämmastiku koguse kohta. Seetõttu ei ole mõistlik loomapidajaid koormata teatise esitamisega enne karjatamist ning teatise esitamisega seotud sätted tunnistatakse kehtetuks.

**Punktiga 27** korrigeeritakse VeeS § 170 lõike 2 punktis 1 olevat viidet. Kehtivas veeseaduses on viide Pandivere ja Adavere-Põltsamaa nitraaditundliku ala kaitse-eeskirjale, mis on kehtetu. Seega on korrektne viidata sättele, mille alusel on kehtestatud oluliste allikate ja karstivormide ning karstijärvikute nimekiri.

**Punktiga 28** täiendatakse VeeS § 170 lõikega 4. Lõikes sätestatakse, et VeeS §-s 170 sätestatud nõuded kohalduvad erisusena hoiualal või muul kaitstaval loodusobjektil, kui kaitse-eeskiri või kaitsekorralduskava ei määra teisiti. Selgitus on esitatud punktis 25.

**Punktiga 29** muudetakse VeeS § 176 lõiget 1. Sätet täiendatakse lauseosaga, et veekogu süvendamiseks ei loeta sellist süvendamist, mis toimub veekogu korrashoiu eesmärgil. Nimetatud tingimus ei kehti mere süvendamise korral. Kuni 30.09.2019 kehtinud veeseaduse § 8 lõike 4 järgi ei loetud vee erikasutuseks abinõude rakendamist pinnaveekogude korrashoiuks, kui selleks ei kasutata kemikaale. Selliseks tegevuseks puudus vee erikasutusloa nõue. Veekogude korrashoiuks tehtavate hooldustööde eesmärgiks on tagada veekogu toimimine. Näiteks paisjärves kogunevat muda või liigselt vohavat taimestikku on vaja regulaarselt eemaldada, et ennetada paisjärve eutrofeerumist. Seejuures eemaldatakse vaid värskemat muda (või setet), mitte ei süvendata mineraalset veekogu põhja. Vooluveekogu põhja kandunud ja seisuveekogu või paisjärve põhja settinud muda (sette) eemaldamist korrashoiu eesmärgil on süvendamisest võimalik selle koostise alusel eristada. Vajaduse korral on veekogu põhja kuhjunud sette paksust võimalik mõõteseadmega määrata.

Veeseaduse ja keskkonnamõju hindamise ja keskkonnajuhtimissüsteemi seaduse järgi on sisemaal oleva veekogu süvendamine alates pinnase mahust 500 kuupmeetrit olulise keskkonnamõjuga tegevus. See tähendab, et suuremahuliste veekogu puhastamistööde korral tuleb enne veeloa saamist korraldada keskkonnamõju hindamine. Kuni 30.09.2019 kehtinud veeseaduse kohaselt ei loetud veekogude puhastamist süvendamiseks ning sellisele tegevusele ei kohaldunud keskkonnamõju hindamise nõue. Kuigi kehtiva õiguse kohaselt on veekogude, meri välja arvatud, süvendamisel mahuga alates 500 kuupmeetrit vaja hinnata keskkonnamõju, siis ei ole veekogu korrashoiutööde tegemiseks mõistlik keskkonnamõju hindamist kohustuslikuks teha. See põhjustab ebamõistlikku haldus- ja töökoormust. Vajaduse korral on siiski võimalik keskkonnamõju hindamist nõuda, kui tegevus võib kaasa tuua olulise keskkonnamõju. Kui neid töid tehakse NATURA 2000 võrgustiku alal või selle läheduses, on vaja hinnata Natura aladele avalduvat mõju.

**Punktiga 30** täiendatakse VeeS § 188 lõiget 1 uue punktiga, mille järgi ei ole veeluba vaja, kui veekogust, välja arvatud meri, korrashoiu eesmärgil eemaldatakse setet. Säte on vaja lisada selguse huvides, kuna selles paragrahvis on nimetatud kõik veeluba mittevajavad tegevused.

**Punktiga 31** täpsustakse VeeS § 196 lõike 2 punktide 2 ja 3 sõnastust. Praktikas on tekkinud vajadus täpsustada, kas veekeskkonnariskiga tegevuse registreerimist vajab veekogu süvendamine suvalise mahu korral või siiski 5–100-kuupmeetrise mahu korral. Segadust on tekitanud ka asjaolu, et veeluba on VeeS § 187 punkti 8 kohaselt kohustuslik veekogu süvendamisel. Seetõttu pole arusaadav, millisel juhul vajab veekogu süvendamine registreeringut ning millisel juhul veeluba. Seepärast on täpsustatud VeeS § 196 lõike 2 punkti 2 sõnastust viisil, mis loob selguse, et veekogu, välja arvatud meri, süvendamiseks   
5–100 kuupmeetrit või sellise veekogu põhja samas mahus süvenduspinnase paigutamiseks ning mere süvendamiseks 50–100 kuupmeetrit või merepõhja samas mahus süvenduspinnase paigutamiseks on vajalik registreering.

**Punktiga 32** täiendatakse VeeS § 196 lõiget 2 uue punktiga. Sätestatakse, et veekeskkonnariskiga tegevus tuleb registreerida, kui veekogust, välja arvatud meri, korrashoiu eesmärgil eemaldatakse setet mahuga alates viiest kuupmeetrist.Kuna sette eemaldamisel veekogu korrashoiu eesmärgil ei ole mõistlik rakendada mahukamat veeloa menetlust ja sette eemaldamisel on positiivne mõju, siis on kohane rakendada registreeringu menetlust. Registreering on vajalik, kuna Keskkonnaamet peab saama kontrollida, kus, millises mahus, mis ajal jne on korrashoiutöid planeeritud teha, ja vajaduse korral seada lisatingimusi.

**Punktiga 33** tehakse keeleline muudatus laborivaldkonnaga seotud terminoloogias. Veeseaduse kümnes peatükk käsitleb veeuuringut ja joogiveeuuringut. Siiani kasutati terminit „referentmeetod“, kuid keeleliselt ja terminoloogiliselt on õige kasutada „referentsmeetod“. Termini tähendus sellest ei muutu.

**Punktiga 34** muudetakse VeeS § 278 lõiget 2 ja pikendatakse VeeS § 160 lõikes 3 sätestatud nõude rakendamist kuni 2022. aasta 31. detsembrini. Ettepaneku tegi Maaeluministeerium, kuna sättega seotud rakendusakti väljatöötamine võtab plaanitust kauem aega.

**Punktiga 35** korrigeeritakse VeeS § 283 lõikes 4 viiteviga ehitusseadustiku paragrahvile. Lõikes on viidatud ehitusseadustiku § 131 lõike 3 punktile 4. Õige on viidata ehitusseadustiku §-le 132.

**Paragrahviga 2** kehtestatakse jõustumissäte, millest on täpsemalt kirjutatud seletuskirja osas 9.

## **4. Eelnõu terminoloogia**

Eelnõukohase seadusega võetakse kasutusele terminid „karstivormid“ ja „karstijärvik“. Nii ökoloogialeksikoni kui ka EnDici järgi on karst karstiprotsesside tulemusena tekkinud vormide ühine nimetaja. Seega oleks kõige õigem konkreetsete maastikus eristatavate pinnavormide korral rääkida karstivormidest, nagu seda teeb ökoloogialeksikon ja Eesti Entsüklopeedia.

Karstijärvikut karstivormiks nimetada ei ole korrektne, kuna tegemist on karstialal asuva ajutise veekoguga, mille piires on karstivorme (lehtreid, lõhesid jne), kuid mis ise ei ole karstiprotsesside tulemusel moodustunud pinnavorm. Karstijärvik on erialakirjanduses levinud ja valdkonna spetsialistidele arusaadav üldkasutatav termin.

## **5. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega.

Euroopa Liidu Nõukogu 21. mai 1991 direktiivi 91/271/EMÜ asulareovee puhastamise kohta artikkel 3 sätestab liikmesriikidele nõuded asulareovee kogumissüsteemide kohta. Artikli 3 punkti 1 kohaselt nähakse direktiiviga ette erand, et kogumissüsteemi rajamine on põhjendamatu, kui sellest ei oleks keskkonnale tulu või see oleks liiga kulukas. Sel juhul on lubatud asulareovee kokkukogumiseks kasutada individuaalseid või muid asjakohaseid süsteeme, mis tagavad keskkonnale sama kaitstuse taseme.

VeeS enne 01.10.2019 kehtinud redaktsiooni § 241 lõige 5 ning praegu kehtiva VeeS § 104 lõige 5 näevad erandi tegemise alusena ette üksnes kulude põhjendamatuse. Kohalik omavalitsus võib ühiskanalisatsiooni kavandamisel arvestada enda rahalisi võimalusi, kuid mitte esmase ja määravana, vaid üksnes seda kriteeriumi keskkonnaaspektiga kõrvutades.

Sellest tulenevalt muudame VeeS § 104 lõike 5 sõnastust selliselt, et asulareovee kokkukogumise nõue oleks samatähenduslik direktiivis tooduga. Muudatuse kohaselt võib reoveekogumisalal reostuskoormusega üle 2000 ie kasutada ka lekkekindlaid kogumismahuteid, kuid nende kasutamise korral peab olema keskkond kaitstud samaväärselt ühiskanalisatsiooni kasutamisega. Selleks tuleb lekkekindlate kogumismahutite kasutamise korral kohalikul omavalitsusel välja töötada kontrollitav ja süsteemne reovee kogumismahutite teenindamise lahendus. Näiteks kohalikul omavalitsusel tuleb reovee kohtkäitluse ja äraveo eeskirjas sätestada nõuded reovee äraveo teenust pakkuvatele ettevõtetele, sealhulgas nende aruandluskohustus, ning omavalitsusel peab olema ülevaade teenuse osutamise mahtudest, kohtadest ning kokkukogutud reovee puhastamisest.

## **6. Seaduse mõju**

Seadusel puudub mõju riigi julgeolekule, välissuhetele ja regionaalarengule, samuti sotsiaalne ning demograafiline mõju.

**Olulisemad kavandatud muudatused ja nende mõju**

**6.1. Kavandatav muudatus:** vedelsõnniku laotamisplaani esitamise kohustustest loobumine (VeeS § 162 lg 1).

**Sihtrühm:** põllumajandustootjad, kes laotavad vedelsõnnikut koguses, mis vastab 400 või rohkemale loomühikule (umbes 40 ettevõtet), Keskkonnaamet.

**Mõju looduskeskkonnale, sh pinna- ja põhjaveele:** väheoluline mõju, kuna veeseadusega on kehtestatud väetise kasutamise nõuded, sh põlluraamatus andmete kajastamise nõue, mis hõlmab ka vedelsõnniku laotamist, ja nendest nõuetest peab laotamisel jätkuvalt kinni pidama. Samuti ei täida vedelsõnniku laotusplaani esitamine enam oma esialgset eesmärki, millega sooviti veenduda, et põllumajandustootja on teadlik veekaitseobjektide asukohast haritaval maal ja sõnniku laotamisele kehtestatud piirangutest. Varem ei olnud see info kaardirakendustes alati kättesaadav. Praegu on veekaitseobjektide asukoha info erinevates kaardirakendustes (Maa‑amet, PRIA, e-põlluraamat) lihtsalt kättesaadav. Muudatuse rakendamisega ei kaasne ebasoovitavate mõjude avaldumise riske keskkonnale. Vedelsõnniku laotusplaan iseenesest ei taga sõnniku nõuetekohast laotamist ning sama info saab Keskkonnaamet ka põlluraamatust.

**Mõju ettevõtjate tegevusele**: väheoluline positiivne mõju, väheneb nende põllumajandustootjate halduskoormus, kes laotavad vedelsõnnikut koguses, mis vastab 400 või rohkemale loomühikule. Osaliselt suureneb põllumajandustootjate vastutus vedelsõnniku laotamise nõuete järgimisel.

**Mõju töökoormusele:** Keskkonnaameti töökoormus väheneb mõnevõrra, kuna amet ei pea enam läbi vaatama ja kontrollima nende põllumajandustootjate laotamisplaane, kes laotavad vedelsõnnikut koguses, mis vastab 400 või rohkemale loomühikule. Mõnevõrra võib suureneda Keskkonnaameti järelevalveametnike töökoormus vedelsõnniku laotamise kontrollimiseks.

**6.2. Kavandatav muudatus:** veekaitsevööndis karjatamisest teatamise nõudest loobumine (VeeS § 169 lg 6).

**Sihtrühm:** loomapidajad, kes karjatavad loomi veekaitsevööndis (esitati umbes 200–300 teatist aastas), Keskkonnaamet.

**Mõju looduskeskkonnale, sh veekogudele:** väheoluline mõju, kuna veeseadusega on kehtestatud karjatamise üldnõuded veekaitsevööndis, samuti kajastuvad andmed põlluraamatus, siis peab nendest nõuetest jätkuvalt kinni pidama.

**Mõju ettevõtjate tegevusele**: väheoluline positiivne mõju, väheneb loomapidajate halduskoormus. Kuna loomapidajad on nii või teisiti pidanud veekaitsevööndis karjatamise nõueteid järgima, siis sisulist muudatust veekogu kaitstuse osas teatise esitamise nõudest loobumisel ei ole. Karjatamise teatise esitamine ei taga karjatamise nõuetest kinnipidamist. Veekaitse nõuded karjatamisel ei ole muutunud ja keskkonnahäiringu tekkimisel on Keskkonnaametil jätkuvalt õigus karjatamine veekaitsevööndis keelata. Ebasoovitavate mõjude avaldumise riski teatisest loobumisel keskkonnale ei ole. Seega ei ole vaja planeerida riskide maandamise strateegiaid.

**Mõju töökoormusele:** Keskkonnaameti töökoormus väheneb mõnevõrra, kuna amet ei pea enam läbi vaatama ja kontrollima loomapidajate esitatavaid teatisi. Mõnevõrra võib suureneda Keskkonnaameti järelevalveametnike töökoormus karjatamise nõuete kontrollimiseks.

**6.3. Kavandatav muudatus:** Süvendamiseks ei loeta veekogust, välja arvatud meri, setete eemaldamist korrashoiu eesmärgil.

**Sihtrühm:** maaomanikud, ettevõtted, Keskkonnaamet.

**Mõju looduskeskkonnale:** väheoluline mõju. Ka praegu on võimalik veekogude korrashoiuks setet eemaldada.

**Mõju maaomanike ja ettevõtjate tegevusele:** väheoluline positiivne mõju. Väheneb isikute halduskoormus, kuna ei pea taotlema veeluba ega hinnata keskkonnamõju. Motiveerib senisest enam tegelema veekogude korrashoiuga.

**Mõju töökoormusele:** Keskkonnaameti töökoormus väheneb mõnevõrra, kuna ei pea tegema registreeringust mahukamat veeloaga seotud haldusmenetlust ja sellega kaasneda võivat keskkonnamõju hindamist.

**6.3. Kavandatav muudatus:** muud õigusselgust loovad muudatused (VeeS §-d 3, 37, § 72   
lg 10, 118, 127, 134, 169).

**Sihtrühm:** veeseaduse kasutajad, Keskkonnaministeerium, Keskkonnaamet, Keskkonnaagentuur.

**Mõju looduskeskkonnale:** väheoluline mõju, kuna täpsustakse üldiseid norme ja otseselt keskkonnaalast käitumist ei mõjutata.

**Mõju ettevõtjate tegevusele**: väheoluline positiivne mõju.

**Mõju töökoormusele:** väheoluline positiivne mõju.

Tulenevalt vajadusest jälgida väljatöötatavate õigusaktide üldist mõju elanike ja ettevõtete halduskoormusele ja avaliku sektori töökoormusele, siis kokkuvõtlikult saab märkida, et:

a) halduskoormus ettevõtetele tervikuna väheneb;

b) halduskoormus kodanikele väheneb;

c) töökoormus avalikule sektorile väheneb.

## **7. Seaduse rakendamisega seotud riigi ja kohaliku omavalitsuse tegevus, eeldatavad kulud ja tulud**

Eelnõukohase seaduse § 1 punktidega 1–28, 31 ja 33–35 tehtavate muudatusega ei kaasne kulusid, tulusid ega uusi tegevusi. Paragrahvi 1 punktidega 29, 30 ja 32 tehtavate muudatusega on vaja täiendada keskkonnaotsuste infosüsteemis KOTKAS registreeritavate tegevuste loetelu uue tegevusega.

**8. Rakendusaktid**

Volitusnormides § 37 lg 2 ja § 168 lg 4 muutub akti andja: Vabariigi Valitsuse asemel kehtestab määruse „Nitraaditundliku ala määramine ja põllumajandusliku tegevuse piirangud nitraaditundlikul alal“ valdkonna eest vastutav minister, kes on keskkonnaminister.

Mõistlik on, et nitraaditundliku ala ning selle ala piires asuvad kaitsmata põhjaveega pae- ja karstialad pinnakatte paksusega kuni kaks meetrit (kaitsmata põhjaveega alad) ning oluliste allika- ja karstialade nimekirja kehtestab Vabariigi Valituse asemel valdkonna eest vastutav minister, kes on keskkonnaminister (§ 37 lg 2). Neil nimekirjadel ei pole puutumust teiste ministeeriumide pädevusvaldkondadega. Määruse kavand on lisatud seletuskirjale.

Paragrahvi 168 lõike 4 järgi kehtestab mineraalväetisega antava lämmastiku koguse, loomapidamise ja reoveesette kasutamise piirangute ulatuse määrusega valdkonna eest vastutav minister, kes on keskkonnaminister. Piirangute ulatuse kehtestamine on viidud ministri tasemele, kuna Vabariigi Valitsuse tase ei ole vajalik, arvestades piirangute valdkondlikku iseloomu ja seaduses sätestatud kindlaid piire (VeeS § 168 lg 1).

Uus rakendusakt: keskkonnaministri määrus „Nitraaditundliku ala määramine ja põllumajandusliku tegevuse piirangud nitraaditundlikul alal“.

Kehtetuks tunnistatakse Vabariigi Valitsuse 06.12.2019 määrus nr 100 „Nitraaditundliku ala määramine ja põllumajandusliku tegevuse piirangud nitraaditundlikul alal“: <https://www.riigiteataja.ee/akt/110122019006>.

## **9. Seaduse jõustumine**

Seadus jõustub üldises korras, kuna eelnõukohane seadus ei nõua adressaatide tegevuse ümberkorraldamist ega üleminekuaega. Seaduse § 1 punkt 19 jõustub 2023. aasta 1. jaanuaril, kuna Maaeluministeerium vajab rohkem aega VeeS § 161 lõike 4 kohase alamakti väljatöötamiseks seoses aeganõudvate analüüsidega.

## **10. Eelnõu kooskõlastamine, huvirühmade kaasamine ja avalik konsultatsioon**

Eelnõu esitati kooskõlastamiseks eelnõude infosüsteemi (EIS) kaudu Maaeluministeeriumile ja Rahandusministeeriumile ning arvamuse avaldamiseks Eesti Linnade ja Valdade Liidule,   
Eesti Põllumajandus-Kaubanduskojale, Eesti Talupidajate Keskliidule,   
Eesti Lihaveisekasvatajate Seltsile, Eestimaa Looduse Fondile ja Eesti Keskkonnaühenduste Kojale. Maaeluministeerium kooskõlastas eelnõu märkustega 09.09.2020 kirjaga   
nr 1.4-2/2034-2. Rahandusministeerium kooskõlastas eelnõu märkustega 16.09.2020 kirjaga   
nr 1.1-11/5848-2. Eelnõu kohta avaldasid arvamust AS Eesti Energia (04.09.2020 kiri   
nr KA-KKJ-3/230), Eesti Põllumajandus-Kaubanduskoda (kiri nr 1-4/69/2020),   
Eesti Mäetööstuse Ettevõtete Liit (07.09.2020 kiri nr 20/29) ja Eesti Linnade ja Valdade Liit (09.09.2020 kiri nr 5-1/278-3). Teist korda esitas eelnõu kohta märkuse AS Eesti Energia kontserni kuuluv Enefit Power AS 16.03.2020 kirjaga nr NJ-KKJ-1/240. Justiitsministeerium kooskõlastas eelnõu märkustega 17.02.2021 kirjaga nr 8-2/53. Märkuste ja ettepanekute arvestamise kohta on esitatud tabel seletuskirja lisana.

Seletuskirja lisa

**KAVAND**

**KESKKONNAMINISTER**

**MÄÄRUS**

**Nitraaditundliku ala määramine ja**

**põllumajandusliku tegevuse piirangud**

**nitraaditundlikul alal1**

Määrus kehtestatakse veeseaduse § 37 lõike 2 ja § 168 lõike 4 alusel.

**§ 1. Määruse reguleerimisala**

Määrusega määratakse nitraaditundlik ala ning selle piires asuvad kaitsmata põhjaveega pae- ja karstialad pinnakatte paksusega kuni 2 meetrit (edaspidi *kaitsmata põhjaveega alad*) ning kehtestatakse oluliste allika- ja karstialade nimekiri ning tegevuspiirangud kaitsmata põhjaveega aladel.

**§ 2. Pandivere ja Adavere-Põltsamaa nitraaditundliku ala ja kaitsmata põhjaveega alade asukoht**

(1) Pandivere ja Adavere-Põltsamaa nitraaditundlik ala (edaspidi *nitraaditundlik ala*) asub:

1) Lääne-Viru maakonnas Rakvere linnas, Rakvere vallas, Kadrina vallas, Tapa vallas,   
Väike-Maarja vallas ja Vinni vallas;

2) Järva maakonnas Järva vallas ja Paide linnas;

3) Jõgeva maakonnas Põltsamaa vallas ja Jõgeva vallas.

(2) Nitraaditundliku ala välispiir ja selle piires kaitsmata põhjaveega alade piirid on märgitud Pandivere ja Adavere-Põltsamaa nitraaditundliku ala digitaalkaardil2.

**§ 3. Tegevuspiirangud kaitsmata põhjaveega aladel**

Kaitsmata põhjaveega aladel ei tohi:

1) mineraalväetisega antav lämmastikukogus olla aastas üle 120 kg haritava maa ühe hektari kohta ning taliviljadele ja mitmeniitelistele rohumaadele korraga antav lämmastikukogus olla aastas üle 80 kg haritava maa ühe hektari kohta;

2) pidada loomi üle 1,5 loomühiku põllumajandusmaa hektari kohta;

3) kasutada reoveesetet.

**§ 4. Olulised allika- ja karstialad**

Nitraaditundliku ala piires kaitset vajavad olulised allika- ja karstialad on järgmised:

1) Aavere karstijärvik;

2) Aidu karstiala;

3) Aniste-Einjärve karstijärvikud;

4) Assamalla luht;

5) Esna pargi allikad;

6) Jalgsema karstijärvikud;

7) Jupri karstiorg;

8) Järsi karstijärvikud;

9) Kalana karstiala;

10) Kiigumõisa allikad;

11) Kiltsi mõisa pargi allikad;

12) Lüsingu allika- ja karstiala;

13) Muru karstiala;

14) Mõdriku mõisa allikad;

15) Mõdriku veski allikad;

16) Mängupealse karstijärvik;

17) Prandi allikad;

18) Roosna-Alliku Külmaallikad;

19) Saksi karstijärvik;

20) Tudre karstijärvik;

21) Tõrma allikad;

22) Varangu allikad;

23) Vetiku allikad (Suurjärv);

24) Vetiku allikad (Väikejärv).

1 Nõukogu direktiiv 91/676/EMÜ veekogude kaitsmise kohta põllumajandusest lähtuva nitraadireostuse eest (EÜT L 375, 31.12.1991, lk 1–8).

2 Pandivere ja Adavere-Põltsamaa nitraaditundliku ala välispiiri ning allikate, karstivormide ja karstijärvikute ning kaitsmata põhjaveega alade asukohaandmetega saab tutvuda Maa-ameti kaardirakenduses (www.maaamet.ee).

Tõnis Mölder

Minister Meelis Münt

Kantsler

1. Antud juhul on see erialane termin, mida on kasutatud erinevates teadustöödes, vt nt <https://www.envir.ee/sites/default/files/poollooduslike_koosluste_okoloogilise_toimimise_hinnang_03_2020_tartu_ul._.pdf> [↑](#footnote-ref-2)